Tugstappe moet teen studenteraad van DUT gedoen word - AfriForum Jeug
Luidens 'n berig in die Daily News het die studenteraad by monde van sy sekretaris, Mqondisi Duma, gesê hulle versoek dat die universiteit alle Joodse studente wat nie die Palestynse saak ondersteun nie, moet skors.
Die besluit is glo na 'n vergadering geneem waar die studenteraad internasionale politiek bespreek en ontleed het.
Eduan Dupper, ondervoorsitter van AfriForum Jeug, het gesê die uitlatings is onaanvaarbaar en dat SR-lede rolmodelle vir ander studente moet wees. Hul gedrag behoort altyd onbesproke te wees.
Dupper het gesê die bestuur van die universiteit het 'n plig om teen enige studente op te tree wat die beginsels van die grondwet oortree. "Die uitlatings wat SR-lede teenoor Jode gemaak het, is anti-semities en 'n skending van hulle menswaardigheid.
"AfriForum Jeug eis daadwerklike optrede teen die studente. Ons beveel aan dat hulle geskors en tugstappe gedoen word. Die Joodse gemeenskap behoort ook onvoorwaardelik om verskoning gevra te word."